b'\n_START_ARTICLE_\nJatkoaika (televisiosarja)\n_START_PARAGRAPH_\nJatkoaika oli ajankohtaisia asioita k\xc3\xa4sitellyt suomalainen television keskusteluohjelma, jota esitettiin Yle TV1 -kanavalla joka toinen lauantai vuosina 1967\xe2\x80\x931969 illan viimeisen\xc3\xa4 ohjelmana (siit\xc3\xa4 nimi Jatkoaika). Suorana l\xc3\xa4hetyksen\xc3\xa4 tehdyll\xc3\xa4 ohjelmalla ei ollut kiinte\xc3\xa4\xc3\xa4 kestoa, ja pisimmill\xc3\xa4\xc3\xa4n se saattoi jatkua kaksi ja puoli tuntia. Jatkoaika yhdisti v\xc3\xa4ittelyit\xc3\xa4 ja sketsiviihdett\xc3\xa4, juoruja ja politiikkaa. Ensimm\xc3\xa4inen Jatkoaika l\xc3\xa4hetettiin 9. syyskuuta 1967. Vuosien aikana tehtiin yhteens\xc3\xa4 23 ohjelmaa. _NEWLINE__NEWLINE_Muutaman jakson j\xc3\xa4lkeen Helsingin Sanomat luonnehti ohjelmaa n\xc3\xa4in:_NEWLINE_\xe2\x80\x9dJatkoaika on ilmestynyt komeetan tavoin nykyisell\xc3\xa4\xc3\xa4n perin k\xc3\xb6yh\xc3\xa4lle tv-viihdetaivaalle. Se on n\xc3\xa4ytt\xc3\xa4nyt enemm\xc3\xa4n paljasta pintaa kuin muut ohjelmat yhteens\xc3\xa4, se on pannut tunnetut kansalaiset keskustelemaan elint\xc3\xa4rkeist\xc3\xa4 asioista kuten hameen pituudesta ja suomalaisen miehen seksikkyydest\xc3\xa4. Se on my\xc3\xb6s ker\xc3\xa4nnyt ylist\xc3\xa4vi\xc3\xa4 arvosteluja, mutta sit\xc3\xa4 on my\xc3\xb6s moitittu koulupoikahuumorista.\xe2\x80\x9d_NEWLINE_Ohjelmaa juonsivat Lenita Airisto, Aarre Elo, Erkki Mikael Salmi (1967\xe2\x80\x931968), Kauko Saarentaus (1967\xe2\x80\x931968) ja Hannu Taanila (1968\xe2\x80\x931969). Sketseiss\xc3\xa4 esiintyiv\xc3\xa4t muun muassa Kaarlo Juurela, Mai-Brit Heljo, Paavo Pentik\xc3\xa4inen, Viktor Klimenko ja Helge Herala. Ohjelman tunnetuin toistuva sketsi oli juoppoputkaa kuvannut \xe2\x80\x9dPutka-TV\xe2\x80\x9d, jossa Mai-Brit Heljo esitti Suhina-Lempi-nimist\xc3\xa4 pultsaria. Vieraina oli yleens\xc3\xa4 julkisuuden henkil\xc3\xb6it\xc3\xa4, kuten Vesa-Matti Loiri, Tabe Slioor, Edvin Laine, \xe2\x80\x9dkreivi\xe2\x80\x9d Pertti Ylermi Lindgren, Olliver Hawk, Mauno Koivisto, Leo Jokela, Pentti Siimes, Olavi Ahonen, Liana Kaarina Leskinen, Mauri Sariola, Toini Havu, Kaj Chydenius, Tamara Lund, Peter von Bagh, Timo Bergholm, Erik Blomberg, J\xc3\xb6rn Donner, Kalevi Kahra, Liisamaija Laaksonen, Paula Talaskivi, Mikko Niskanen, Kirsti Wallasvaara, Jussi Talvi, Matti Kurjensaari, Jouni Apajalahti, V\xc3\xa4in\xc3\xb6 Linna, Paavo Eini\xc3\xb6, Jyrki H\xc3\xa4m\xc3\xa4l\xc3\xa4inen, Otto Donner ja Joonas Kokkonen._NEWLINE_Jatkoaika oli TV1:n Viihdetoimituksen tuotantoa. Ohjelman vakituisena kapellimestarina toimi Ossi Runne, ja ohjelmaa ohjasivat Heikki Sepp\xc3\xa4l\xc3\xa4, Riitta Degerholm ja Erkki Pohjanheimo.'